**ส่วนที่ ๑**

**ชื่อผลงาน Best practice Service Plan (สาขาการพัฒนาระบบบริการเพื่อใช้ยาอย่างสมเหตุผล)**

ความเข้าใจข้อความบนฉลากยาของผู้ป่วยโรคเบาหวานและความดันโลหิตสูงก่อนและหลังจากปรับเป็นฉลากยาส่งเสริมการใช้ยาอย่างสมเหตุผล ในโรงพยาบาลลำปาง

**กำหนดรูปแบบการนำเสนอ** ผลงานวิชาการ

**ชื่อผู้ส่งผลงาน**

นางสาวชนัฎตา วิเศษสิงห์ ตำแหน่งเภสัชกรชำนาญการ กลุ่มงานเภสัชกรรม โรงพยาบาลลำปาง

E-mail: chanutonyx@yahoo.com

ปีที่ดำเนินการ พ.ศ.๒๕๕๙-๖๐

**ส่วนที่ ๒**

**บทคัดย่อ**

**ความสำคัญ:** ฉลากยาเป็นเครื่องมือหนึ่งที่ใช้สื่อสารข้อมูลการรักษาจากแพทย์สู่ผู้ป่วย เมื่อผู้ป่วยมีความเข้าใจข้อมูลบนฉลากยา จะทำให้การรักษามีประสิทธิภาพ ซึ่งฉลากยาตามโครงการโรงพยาบาลส่งเสริมการใช้ยาอย่างสมเหตุผล (Rational Drug Use hospital: RDU hospital) เป็นฉลากที่มีข้อมูลสำคัญเพื่อให้ผู้ป่วยใช้ยาได้อย่างถูกต้อง เหมาะสม และปลอดภัย ข้อมูลที่ผู้ป่วยควรรู้เมื่อใช้ยา ประกอบด้วย ชื่อสามัญทางยาภาษาไทย ข้อบ่งใช้ยา วิธีใช้ยา อาการข้างเคียงและข้อควรระวังเมื่อใช้ยา ซึ่งโรงพยาบาลลำปางได้มีการปรับฉลากยาให้สอดคล้องกับโครงการฯ ดังกล่าว ตั้งแต่ปี พ.ศ.๒๕๕๙ ซึ่งฉลากยา RDU จะมีขนาดใหญ่ขึ้น และมีข้อมูลสำคัญ ได้แก่ ชื่อสามัญทางยาภาษาไทย ข้อบ่งใช้ยา และ คำเตือน

**วัตถุประสงค์:** เพื่อเปรียบเทียบความเข้าใจข้อความบนฉลากยาระหว่างฉลากแบบเดิมกับฉลากยา RDU ในผู้ป่วยโรคเบาหวานและความดันโลหิตสูง

**วิธีดำเนินการ:** เป็นการศึกษาในผู้ป่วยโรคเบาหวานและความดันโลหิตสูง ที่มารับบริการ ณ หน่วยบริการจ่ายยาผู้ป่วยนอก โรงพยาบาลลำปาง ตั้งแต่เดือนกุมภาพันธ์ ๒๕๕๙-๖๐แบ่งเป็น ๒ กลุ่ม คือ ผู้ป่วยที่ได้รับฉลากยาแบบเดิม กับ ผู้ป่วยที่ได้รับฉลากยา RDU เก็บข้อมูลโดยใช้แบบสัมภาษณ์ซึ่งประกอบด้วย ๓ ส่วน คือ ข้อมูลพื้นฐานทั่วไป การอ่านฉลากยา และความเข้าใจเกี่ยวกับข้อความบนฉลากยา ประเมินความเข้าใจข้อความบนฉลากยาจากการให้ผู้ป่วยอ่านข้อมูลบนฉลากยา เมื่อถูกต้องจะบันทึกเป็นคะแนน วิเคราะห์ข้อมูลพื้นฐานทั่วไป การอ่านฉลากยา และความเข้าใจเกี่ยวกับข้อความบนฉลากยาทั้ง ๒ กลุ่มโดยใช้สถิติ independent t-test สำหรับข้อมูลที่เป็นตัวแปรต่อเนื่อง (continuous data) และ Chi-square สำหรับข้อมูลที่เป็นตัวแปรลักษณะ (categorical data)

**ผลการดำเนินการ:** ผู้ป่วยที่เข้าร่วมการศึกษาทั้งหมด ๑๗๐ ราย ประกอบด้วยผู้ป่วยที่ได้รับฉลากยาเดิม ๙๐ ราย และ ฉลากยา RDU ๘๐ ราย ผู้ป่วยได้รับยาโรคเบาหวานและความดันโลหิตสูงเฉลี่ยคนละ ๕ รายการ ผู้ป่วยอ่านฉลากยาโรคเบาหวานและความดันโลหิตสูงรวมทั้งสิ้น ๖๓๘ ฉลาก เป็นฉลากยาเดิม ๓๒๑ ฉลาก และฉลากยา RDU ๓๑๗ ฉลาก ผู้ป่วยให้ความสำคัญกับการอ่านวิธีใช้ยามากกว่าข้อความอื่นๆ บนฉลากยา เมื่อประเมินความเข้าใจฉลากยา พบว่าผู้ป่วยที่อ่านฉลากยา RDU มีคะแนนสูงกว่าผู้ป่วยที่อ่านฉลากยาเดิมในการอ่านชื่อยาภาษาไทย และ คำเตือน อย่างมีนัยสำคัญทางสถิติ (๙๔.๓% vs. ๗๔.๙% และ ๘๒.๐% vs. ๕๖.๖%; p value < ๐.๐๐๑) แต่ไม่แตกต่างกันในการอ่านข้อบ่งใช้ยา และ วิธีใช้ยา ผู้ป่วยมีความพึงพอใจฉลากยา RDU มากกว่าฉลากยาเดิม (๙๕.๓% vs ๖๘.๕%; p value < ๐.๐๐๑) เนื่องจากมีข้อมูลชื่อยาภาษาไทย ข้อบ่งใช้ยา และ คำเตือน เพียงพอกับความต้องการของผู้ป่วย

**อภิปรายผล:** เมื่อโรงพยาบาลมีการปรับฉลากยาให้เป็นฉลากยาตามโครงการโรงพยาบาลส่งเสริมการใช้ยาอย่างสมเหตุผล (ฉลากยา RDU) ทำให้ผู้ป่วยมีความเข้าใจต่อฉลากยาเพิ่มมากขึ้น เมื่อเปรียบเทียบกับฉลากยาเดิม เนื่องจากฉลากยา RDU มีข้อมูลที่สำคัญ คือ ชื่อยาภาษาไทย ข้อบ่งใช้ยา และ คำเตือน ดังนั้นควรส่งเสริมให้โรงพยาบาลมีการพัฒนาฉลากยาให้เป็นไปตามแนวทางโครงการโรงพยาบาลส่งเสริมการใช้ยาอย่างสมเหตุผล อย่างไรก็ตาม เภสัชกรควรเน้นให้ผู้ป่วยตระหนักถึงความสำคัญของการอ่านฉลากยา เพื่อให้ใช้ยาได้อย่างถูกต้อง และ ปลอดภัย

**ความภาคภูมิใจ:**

การศึกษานี้เป็นการกระตุ้นให้ผู้ป่วยสนใจการอ่านฉลากยาเพิ่มขึ้น และรู้ว่าฉลากยามีชื่อยาภาษาไทย ข้อบ่งใช้ยา และ คำเตือน ทำให้ผู้ป่วยเข้าใจการใช้ยาเพิ่มมากขึ้น เพิ่มความปลอดภัยในการใช้ยาเนื่องจากบนฉลากยามีคำเตือน และป้องกันการใช้ยาซ้ำซ้อนในกรณีที่ผู้ป่วยยังมียาเดิมอยู่ รวมทั้งสามารถสื่อสารข้อมูลยากับบุคลากรทางการแพทย์ได้อย่างถูกต้อง